Na podlagi Zakona o uresničevanju javnega interesa za kulturo (Uradni list RS, št. 77/07 - uradno prečiščeno besedilo, 56/08, 4/10, 20/11, 111/13 in 68/16) ter v skladu s Pravilnikom o izvedbi javnega poziva in javnega razpisa za izbiro kulturnih programov in kulturnih projektov (Uradni list RS, št. 43/10 in 62/16) in Pravilnikom o strokovnih komisijah (Uradni list RS, št. 38/12, 90/12 in 62/16) Mestna občina Ljubljana, Mestni trg 1, Ljubljana (v nadaljevanju: MOL) objavlja

**Javni razpis za izbor kulturnih projektov, ki jih bo v letu 2018 sofinancirala Mestna občina Ljubljana**

**1. Predmet razpisa in razpisna področja**

Predmet razpisa je sofinanciranje kulturnih projektov (v nadaljevanju: projekti), ki bodo na območju MOL izvedeni v letu 2018. Razpis se nanaša na sofinanciranje projektov na naslednjih področjih:

A/uprizoritvene umetnosti,

B/glasbene umetnosti,

C/vizualne umetnosti,

D/intermedijske umetnosti,

E/kulturno-umetnostna vzgoja,

F/knjiga in mesto,

G/Ljubljana bere,

H/mladike - prvi projekti.

**2. Opredelitev razpisnih področij**

2.1. Na področju A/uprizoritvene umetnosti bo MOL sofinanciral produkcijo in postprodukcijo na področju gledališča in plesa ter drugih zvrsti uprizoritvenih umetnosti, in sicer od dramskega, plesnega, lutkovnega in eksperimentalnega gledališča, prek ambientalnega do pouličnega gledališča in drugih uprizoritvenih praks. Produkcija so projekti, katerih premiera bo realizirana v letu 2018, postprodukcija pa obsega ponovitve tistih projektov v letu 2018, ki so bili premierno izvedeni na območju MOL v obdobju od 1.1.2016 do 31.12.2017.

2.2. B/glasbene umetnosti zajemajo pripravo in izvedbo posameznih koncertov, koncertnih ciklov in festivalov. Koncertni cikel mora obsegati najmanj 4 koncerte, festival pa najmanj 7 glasbenih dogodkov v strnjenem časovnem obdobju. Izdaja nosilcev zvoka in slike ni predmet razpisa.

2.3. Na področju C/vizualne umetnosti bodo sofinancirani: slikarstvo, risba, grafika, ilustracija, strip, kiparstvo,  fotografija, video, prepleti naštetega v instalacijah in v (ambientalnih) prostorskih intervencijah ter arhitektura in oblikovanje.

Podpora na področju vizualnih umetnosti je namenjena samostojnim in skupinskim umetniškim razstavnim projektom, ki bodo izvedeni na območju MOL, ter projektom, ki so plod mednarodnega sodelovanja ali sodelovanja z drugimi izvajalci in bodo izvedeni na območju MOL.

2.4. Na področju D/intermedijske umetnosti bo strokovna komisija dala prednost predlogom, ki se opisujejo predvsem kot: spletna ali (post)internetna umetnost, navidezna oziroma mešana resničnost, multimedijski performans, interaktivna instalacija, robotska umetnost, kibernetska umetnost, digitalno arhiviranje, biotehnološka umetnost, raziskovalna medijska umetnost, digitalne skupnosti, sodelovanje ali hekivizem, oziroma različni prepleti naštetega. Gre za projekte, ki skozi umetnostno prakso uporabljajo in predstavljajo procese, produkte ter vplive tehnologij, znanosti in z njimi povezanih praks, pri čemer sodobne tehnologije uporabljajo na reflektiven, ustvarjalen in raziskovalen način.

2.5. Na področju E/kulturno-umetnostna vzgoja bomo sofinancirali projekte, namenjene otrokom in mladini (od 3. do 19. leta) na vseh področjih kulture. Gre za projekte, katerih namen je otrokom in mladini na celovit in inovativen način predstaviti posamezne umetniške zvrsti in ustvarjanje, jim omogočiti neposreden stik z ustvarjalci, jih spodbujati k lastni ustvarjalnosti in navajati na aktivno in kritično refleksijo umetnosti. Prednostno bodo obravnavani projekti, namenjeni najširši skupini otrok in mladih oziroma projekti, ki niso usmerjeni v izobraževanje mladih profesionalcev.

2.6. Na področju F/knjiga in mesto bomo sofinancirali kakovostne projekte promoviranja knjige in druženja ob knjigi ter javnega reflektiranja ob branju s poudarkom na oživitvi javnih površin v mestu in spodbujanja kupovanja knjig. Posebna pozornost bo namenjena projektom, ki na inovativen način spodbujajo branje pri različnih ciljnih skupinah in večajo dostopnost knjige ter branja. Ljubljana se je leta 2015 pridružila Unescovi mreži kreativnih mest in se kot mesto literature zavezala, da bo spodbujala inovativne pristope k spodbujanju branja in ohranjanje pomena knjige kot nosilke razvoja človeštva.

2.7. G/Ljubljana bere je projekt, s katerim MOL sistematično spodbuja razvijanje bralne kulture pri različnih ciljnih skupinah z namenom poudarjanja pomena družinskega branja v zgodnjem otroštvu, pomena knjige za razvoj posameznika v slehernem življenjskem obdobju, hkrati pa z odkupom izbranih ilustriranih knjig MOL podpira in promovira vrhunske domače ustvarjalce ter zagotavlja dostopnost kakovostnega in raznovrstnega izvirnega leposlovja za otroke. V okviru tega razpisa bo MOL odkupil določeno število izvirnih slovenskih ilustriranih knjig za starostno skupino četrtošolcev.

2.8. H/mladike - prvi projekti zajemajo prve samostojne projekte progresivnih avtorjev, ki so namenjeni širši javnosti, in sicer na naslednjih področjih tega razpisa: A/uprizoritvene umetnosti, B/glasbene umetnosti, C/vizualne umetnosti in D/intermedijske umetnosti. Posameznikom, ki se šele uveljavljajo, zagotavljamo možnost za aktivno udejstvovanje na navedenih umetnostnih področjih ter jim dajemo priložnost za razvoj lastne ustvarjalnosti. S tem zagotavljamo razvoj novih estetskih praks znotraj posameznih področij kulture.

2.9. Predmet tega razpisa niso:

- projekti, ki sodijo na področje filma,

- projekti, ki so bili že izvedeni do 31.12.2017 (razen postprodukcije na področju uprizoritvenih umetnosti v obdobju 1.1.2016 do 31.1.2017),

- priprave na projekte, ki ne bodo v celoti izvedeni v letu 2018,

- izobraževanja (razen na področju E/kulturno-umetnostna vzgoja, skladno z opisom v točki 2.5.),

- delavnice (razen na področju E/kulturno-umetnostna vzgoja, skladno z opisom v točki 2.5.),

- folklora,

- podelitve nagrad in obeležitve dogodkov,

- promocija,

- oblikovanje spletnih strani,

- medijski izdelki, ki izhajajo iz tržnih razmerij ali so namenjeni trženju (oglaševanje, ipd.),

- komercialne prireditve,

- udeležbe na sejmih,

- tisk strokovnih, znanstvenih in komercialnih publikacij,

- prirejanje seminarjev,

- izdaja tiskanih ali elektronskih knjig.

**3. Cilji razpisa**

MOL bo projekte na vseh razpisnih področjih v letu 2018 podpiral v skladu z naslednjimi dolgoročnimi cilji:

* spodbujanje izvirne in kakovostne uprizoritvene, glasbene, vizualne, intermedijske, literarne in kulturno-vzgojne produkcije ustvarjalcev,
* podpora kulturnim organizacijam, skupinam in posameznim ustvarjalcem, ki delujejo na območju MOL, in ki pomembno prispevajo k razvoju MOL na področju kulture,
* spodbujanje kakovostnega dela še neuveljavljenih izvajalcev na področju kulture,
* povečanje dostopnosti javnih kulturnih dobrin občinstvu,
* povečanje raznolikosti javnih kulturnih dogodkov,
* večanje dostopnosti knjig in branja.

**4. Pomen izrazov in upravičenost stroškov**

Na razpisu lahko sodelujejo prijavitelji projektov, ki delujejo na razpisnih področjih in so posamezniki oz. samozaposleni v kulturi in nevladne kulturne organizacije s statusom pravne osebe(društva, ustanove in druge nevladne organizacije), ki izpolnjujejo splošne in posebne pogoje za sodelovanje na razpisu. Izvajalci javnih kulturnih programov, ki so bili izbrani v okviru Javnega razpisa za izbor javnih kulturnih programov, ki jih bo v obdobju od 2016 do 2019 sofinancirala MOL (Uradni list RS, št. 87/15), niso upravičene osebe in se ne morejo prijaviti na ta razpis; v kolikor se bodo prijavili na ta javni razpis, bodo njihove vloge zavržene. Na področji F/knjiga in mesto in G/Ljubljana bere se lahko prijavijo tudi izvajalci javnih kulturnih programov, ki jih sofinancira MOL v obdobju od 2016 do 2019.

**Posamezniki** so avtorji kulturnih projektov na posameznih razpisnih področjih in niso samostojni podjetniki ali samozaposleni v kulturi.

**Samozaposleni v kulturi** (v nadaljevanju: samozaposleni) so fizične osebe (ne pravne), ki so na dan oddaje vloge na javni razpis ter v času trajanja prijavljenega projekta vpisane v razvid samozaposlenih v kulturi pri Ministrstvu za kulturo RS.

**Nevladne kulturne organizacije** so pravne osebe, ki so ustanovljene kot društva, zasebni zavodi, ustanove in druge nevladne organizacije in so registrirane za opravljanje kulturno-umetniških dejavnosti ter posredovanje kulturnih dobrin v Sloveniji. Izpolnjujejo naslednje pogoje: niso ustanovljene z namenom pridobivanja dobička, morebitnega presežka prihodkov nad odhodki pa ne delijo med svoje člane ali uporabnike, temveč ga uporabijo za uresničevanje svojega namena; niso ustanovljene z namenom pridobivanja gospodarske koristi svojih članov ali ustanoviteljev; med njihovimi ustanovitelji ni več kot polovica pravnih oseb javnega prava; so ustanovljene prostovoljno; so pri upravljanju neodvisne od organov oblasti, politike ali gospodarstva.

Upravičene osebe za prijavo na ta javni razpis so posamezniki, samozaposleni v kulturi in nevladne kulturne organizacije, kot je opredeljeno v predhodnem besedilu te točke javnega razpisa.

Na področju F/knjiga in mesto in G/Ljubljana bere lahko kandidirajo tudi **gospodarske organizacije in samostojni podjetniki**.

Projekt je posamična aktivnost, ki je po vsebini, zasnovi in obsegu zaključena celota (gledališka predstava, koncert, razstava ipd.) in bo v celoti izveden v letu 2018.

Prijavitelj projekta je odgovorni izvajalec. Izbrani izvajalec projekta bo v pogodbi naveden kot pogodbena stranka.

Neupravičeni stroški projekta vedno bremenijo izvajalca. Upravičeni stroški, ki jih sofinancira MOL, morajo biti navedeni v razpisni prijavi prijavitelja in so:

* nujno potrebni za uspešno izvedbo projekta in so vezani izključno na izvedbo projekta,
* opredeljeni v prijavi prijavitelja,
* skladni z načeli dobrega finančnega poslovanja, zlasti glede cenovne primernosti in stroškovne učinkovitosti,
* dejansko nastali,
* prepoznavni in preverljivi,
* podprti z izvirnimi dokazili,
* niso in jih ne bodo istočasno financirali drugi sofinancerji projekta.

**Finančna uravnoteženost** projekta pomeni:

* uravnoteženost upravičenih stroškov projekta z njegovimi obsegom in vsebino (zlasti glede cenovne primernosti in stroškovne učinkovitosti),
* da so prihodki enaki odhodkom.

**Celotna vrednost projekta** obsega vse načrtovane odhodke.

**5. Pogoji za sodelovanje na razpisu**

5.1 Na razpis se lahko kot prijavitelji projektov na področjih A/uprizoritvene umetnosti, B/glasbene umetnosti, C/vizualne umetnosti, D/intermedijske umetnosti, E/kulturno-umetnostna vzgoja in F/knjiga in mesto prijavijo nevladne kulturne organizacije, posamezniki in samozaposleni v kulturi; na področje F/knjiga in mesto pa se lahko prijavijo tudi gospodarske organizacije in samostojni podjetniki (upravičene osebe), ki izpolnjujejo naslednje splošne pogoje:

* da so v obdobju 2015-2017 kot nosilec izvedli najmanj en projekt na področju, na katerem kandidirajo (obvezno dokazilo - kopija medijskega odziva in/ali vabil, najave ipd., največ 5 dokazil),
* da so registrirani za opravljanje kulturno-umetniških dejavnosti oz. založniških dejavnosti (področje F/knjiga in mesto) na področju, na katerem kandidirajo, in imajo sedež na območju MOL (če je prijavitelj nevladna kulturna organizacija ali gospodarska organizacija na področju F/knjiga in mesto) oziroma imajo stalno prebivališče v MOL (če je prijavitelj samozaposleni v kulturi ali posameznik) (obvezna priloga Izjava prijavitelja),
* da bodo prijavljeni projekt izvedli v letu 2018 na območju MOL (obvezna priloga Izjava prijavitelja),
* da so v obdobju od 2015 do 2017 v celoti in v pogodbenem roku izpolnili vse svoje morebitne pogodbene obveznosti do MOL (obvezna priloga Izjava prijavitelja),
* da zaprošeni znesek sofinanciranja za posamezni projekt ne presega 70% celotne predvidene vrednosti prijavljenega projekta in hkrati ne presega:
  + 15.000 evrov na področju A/uprizoritvene umetnosti-PRODUKCIJA, pri čemer prijavljeni projekt obsega najmanj 3 ponovitve,
  + 5.000 evrov na področju A/uprizoritvene umetnosti-POSTPRODUKCIJA,
  + 20.000 evrov na področju B/glasbene umetnosti za organizacijo koncertnega cikla ali festivala oziroma 4.000 evrov za koncerte,
  + 8.000 evrov na področju C/vizualne umetnosti,
  + 8.000 evrov na področju D/intermedijske umetnosti,
  + 3.000 evrov na področju E/kulturno-umetnostna vzgoja,
  + 3.000 evrov na področju F/knjiga in mesto,
* da bodo ustrezno ovrednotili avtorsko delo, razstavnino in podobno (obvezna priloga Izjava prijavitelja),
* da so prijavili isti projekt le na enem razpisnem področju (obvezna priloga Izjava prijavitelja),
* da so prijavili največ dva projekta na enem razpisnem področju, posameznik ali samozaposleni v kulturi pa največ en projekt, razen za področje uprizoritvenih umetnosti, kjer lahko prijavijo največ dva projekta za področje produkcije in največ dva projekta za področje postprodukcije, posameznik ali samozaposleni v kulturi pa največ en projekt za področje produkcije in največ en projekt za področje postprodukcije, vsak projekt mora biti oddan kot samostojna vloga (obvezna priloga Izjava prijavitelja),
* v primeru, da je prijavitelj posameznik oziroma samozaposleni v kulturi mora predvideti najmanj 60 % sredstev kot materialne stroške in honorarje ostalih sodelujočih ter največ 40 % kot lasten honorar (obvezna priloga Izjava prijavitelja),
* da bo v primeru doseženega dogovora z MOL brezplačno izvedel ponovitev izbranega projekta na eni izmed javnih prireditev MOL, pri čemer bo MOL kril morebitne dodatne materialne stroške, ki bi pri tem nastali (obvezna priloga Izjava prijavitelja),
* da je prijavljeni projekt finančno uravnotežen - odhodki = prihodki (obvezna priloga Izjava prijavitelja),
* da dovoljujejo objavo osebnih podatkov z namenom objave rezultatov razpisa na spletni strani MOL, skladno z Zakonom o dostopu do informacij javnega značaja (Uradni list RS, št. 51/06 - uradno prečiščeno besedilo, 117/06 - ZDavP-2, 23/14, 50/14, 19/15 - odl. US in 102/15) in Zakonom o varstvu osebnih podatkov (Uradni list RS, št. 94/07- uradno prečiščeno besedilo),
* da se strinjajo s pogoji, kriteriji in razpisno dokumentacijo.

Za področji G/Ljubljana bere in H/mladike – prvi projekti veljajo posebni razpisni pogoji.

5.2. G/Ljubljana bere

Na razpis za G/Ljubljana bere se lahko prijavijo prijavitelji projektov (upravičene osebe), ki izpolnjujejo naslednje pogoje:

* so pravne osebe, samostojni podjetniki, nevladne kulturne organizacije in samozaposleni v kulturi, ki so registrirani za opravljanje založniške dejavnosti (obvezno dokazilo: izjava, da je prijavitelj registriran za opravljanje založniške dejavnosti; v primeru, da se naknadno zahteva originalno potrdilo, ga mora prijavitelj dostaviti v zahtevanem roku; obvezna priloga Izjava G),
* da imajo sedež na območju Mestne občine Ljubljana (obvezna priloga Izjava G),
* da kandidirajo z izvirno slovensko knjigo v trdi vezavi, katere pisec in ilustrator sta živeča sodobna slovenska ustvarjalca in je bila prvič izdana v obdobju 2012–2017 ter je po literarni in likovni zasnovi namenjena starostni skupini četrtošolcev (obvezna priloga Izjava G),
* da bodo v primeru izbora njihovega projekta stimulativno ovrednotili delo avtorja besedila/avtorja ilustracij (obvezna priloga Izjava G),
* da bodo zagotovili odkupno ceno izvoda ilustrirane knjige pri nakladi 7.000 izvodov do največ 2,50 eurov z DDV (obvezna priloga Izjava G),
* da so se glede odkupne cene na izvod pripravljeni pogajati z MOL (obvezna priloga Izjava G),
* da bodo v primeru izbora njihovega projekta izvedli javno predstavitev ilustrirane knjige po dogovoru z MOL (obvezna priloga Izjava G),
* da je predlagana ilustrirana knjiga dosegljiva v večini ljubljanskih knjigarn, splošnih in šolskih knjižnicah in spletnih knjigarnah (obvezna priloga izjava G),
* da posamezni prijavitelj sodeluje z največ 3izdanimi naslovi izvirnih slovenskih knjig; vsak naslov mora biti oddan kot samostojna vloga,
* da je prijavitelj v celoti in v pogodbenem roku izpolnil vse svoje morebitne druge pogodbene obveznosti do MOL (obvezna priloga Izjava G),
* da so prijavili isti projekt le na enem sklopu razpisa (obvezna priloga Izjava G),
* da je prijavljeni projekt finančno uravnotežen - odhodki = prihodki (obvezna priloga Izjava G),
* da dovoljujejo objavo osebnih podatkov z namenom objave rezultatov razpisa na spletni strani MOL, skladno z Zakonom o dostopu do informacij javnega značaja (Uradni list RS, št. 51/06 - uradno prečiščeno besedilo, 117/06 - ZDavP-2, 23/14, 50/14, 19/15 - odl. US in 102/15) in Zakonom o varstvu osebnih podatkov (Uradni list RS, št. 94/07- uradno prečiščeno besedilo),
* da se strinjajo s pogoji, kriteriji in razpisno dokumentacijo.

5.3. H/mladike – prvi projekti

Na razpis se lahko kot prijavitelji projektov na področju H/mladike - prvi projekti prijavijo posamezniki in samozaposleni v kulturi, ki izpolnjujejo naslednje splošne pogoje:

* da imajo stalno prebivališče na območju Mestne občine Ljubljana (obvezna priloga Izjava H),
* da prijavitelj še ni izvedel samostojnega avtorskega projekta ob javnofinančni podpori, ki bi bil namenjen širši javnosti, in sicer na področju, na katerem kandidira (obvezna priloga Izjava H),
* da bo prijavljeni projekt izvedel v letu 2018 na območju MOL, in sicer v prostorih javne kulturne infrastrukture ali na javnih površinah ali v prostorih, ki se uporabljajo za izvajanje kulturnih dejavnosti in so javno dostopni (obvezna priloga Izjava H),
* da zaprošeni znesek sofinanciranja za posamezni projekt ne presega 70% celotne predvidene vrednosti prijavljenega projekta in hkrati ne presega 3.000 eurov,
* da so prijavili največ en projekt na tem razpisnem področju (obvezna priloga Izjava H),
* da dovoljujejo objavo osebnih podatkov z namenom objave rezultatov razpisa na spletni strani MOL, skladno z Zakonom o dostopu do informacij javnega značaja (Uradni list RS, št. 51/06 - uradno prečiščeno besedilo, 117/06 - ZDavP-2, 23/14, 50/14, 19/15 - odl. US in 102/15) in Zakonom o varstvu osebnih podatkov (Uradni list RS, št. 94/07- uradno prečiščeno besedilo),
* da se strinjajo s pogoji, kriteriji in razpisno dokumentacijo.

Prispele vloge posameznih prijaviteljev bodo ocenjevale strokovne komisije za področje, ki ga bodo prijavitelji navedli v svojih prijavah.

5.4. Na razpisu ne morejo kandidirati tisti prijavitelji, ki imajo omejitve poslovanja na podlagi Zakona o integriteti in preprečevanju korupcije (Uradni list RS, št. 69/11 – uradno prečiščeno besedilo).

5.5. Izpolnjevanje razpisnih pogojev

V primeru naknadne ugotovitve o neizpolnjevanju pogojev, in po že izdani dokončni odločbi o izboru projekta, lahko MOL spremeni odločitev ter z izvajalcem ne sklene pogodbe. Prav tako lahko MOL v primeru naknadne ugotovitve o neizpolnjevanju pogodbenih obveznosti (če projekt ni bil izveden ) v tekočem pogodbenem letu razveže že sklenjeno pogodbo; če so bila sredstva že izplačana, pa zahteva povračilo sredstev, skupaj z zakonitimi zamudnimi obrestmi, in sicer od dneva prejetja sredstev do dneva vračila. V primeru zmanjšanja proračunskih sredstev MOL, namenjenih za področje kulture, lahko MOL spremeni ali prekine že sklenjeno pogodbo.

5.6. Strokovna komisija bo iz obravnave izločila vse vloge, ki niso skladne z 2. točko tega javnega razpisa (Opredelitev razpisnih področij) ter te vloge umestila med zavrnjene.

5.7. V primeru, če se prijavitelj prijavi na ta javni razpis z več vlogami, kot jih določajo pogoji na posameznem prijavljenem razpisnem področju, bomo v nadaljnji obravnavi upoštevali zgolj največje dovoljeno število vlog, in sicer po vrstnem redu evidentiranja prispelih vlog.

5.8. V primeru, če več prijaviteljev prijavi na ta javni razpis isti projekt, se vloge prijaviteljev tega projekta zavržejo.

**6. Razpisni kriteriji**

6.1.1. Razpisni kriteriji na področju A/uprizoritvene umetnosti: PRODUKCIJA

|  |  |
| --- | --- |
| **KRITERIJ**: | **število možnih točk** |
| 1. Izvirna zasnova in vsebinska zaokroženost projekta | do 35 točk |
| 2. Referenčnost:   * prijavitelja v obdobju od 2015-2017 (12):   a/kakovost in zahtevnost izvedenih projektov na področju uprizoritvenih umetnosti (do 9 točk)  b/promocija doslej izvedenih projektov in odziv pri občinstvu (do 3 točke)   * avtorjev in izvajalcev, ki so vključeni v izvedbo projekta na področju uprizoritvenih umetnosti (do 13 točk) | do 25 točk |
| 3. Dostopnost projekta prebivalcem in obiskovalcem MOL (10):   * večjemu številu obiskovalcev (do 5 točk) * cenovna dostopnost projekta (do 5 točk) | do 10 točk |
| 4. Produkcijska zahtevnost in večji obseg (število sodelujočih) produkcije | do 8 točk |
| 5. Večji obseg ponovitev in referenčnost prostorov, v katerih se odvija produkcija in postprodukcija | do 8 točk |
| 6. Projekt nagovarja in pridobiva nove ciljne skupine obiskovalcev | do 4 točke |
| 7. Družbena angažiranost/raziskovalnost projekta | do 6 točk |
| 8. Realno ovrednotena finančna konstrukcija | do 4 točke |
| **SKUPAJ** | **100 točk** |

6.1.2. Razpisni kriteriji na področju A/uprizoritvene umetnosti: POSTPRODUKCIJA

|  |  |
| --- | --- |
| **KRITERIJ**: | **število možnih točk** |
| 1. Izvirna zasnova in izvedba projekta | do 30 točk |
| 2. Referenčnost:  a/kakovost in zahtevnost izvedenih projektov prijavitelja v obdobju od 2015-2017 na področju uprizoritvenih umetnosti (do 5 točk)  b/ odmevnost projekta pri občinstvu in strokovni javnosti (do 11 točk)  c/ avtorjev in izvajalcev, ki so vključeni v izvedbo projekta na področju uprizoritvenih umetnosti (do 11 točk) | do 27 točk |
| 3. Dostopnost projekta prebivalcem in obiskovalcem MOL (10):   * večjemu številu obiskovalcev (do 5 točk) * cenovna dostopnost projekta (do 5 točk) | do 10 točk |
| 4. Produkcijska zahtevnost in večji obseg (število sodelujočih) produkcije | do 10 točk |
| 5. Večji obseg ponovitev in referenčnost prostorov, v katerih se odvija postprodukcija | do 10 točk |
| 6. Projekt pomembno prispeva k raznovrstnosti postprodukcije na področju uprizoritvenih umetnosti | do 5 točk |
| 7. Družbena angažiranost/raziskovalnost projekta | do 4 točke |
| 8. Realno ovrednotena finančna konstrukcija | do 4 točke |
| **SKUPAJ** | **100 točk** |

6.2. Razpisni kriteriji na področju B/glasbene umetnosti:

|  |  |
| --- | --- |
| **KRITERIJ**: | **število možnih točk** |
| 1. Izvirna zasnova in vsebinska zaokroženost projekta | do 35 točk |
| 2. Referenčnost:   * prijavitelja v obdobju od 2015-2017 (skupaj do 10 točk):   a/kakovost in zahtevnost izvedenih projektov na področju glasbenih umetnosti (do 7 točk)  b/promocija doslej izvedenih projektov in odziv pri občinstvu (do 3 točke)   * avtorjev in izvajalcev, ki so vključeni v izvedbo projekta na področju glasbenih umetnosti (do 15 točk) | do 25 točk |
| 3.  Dostopnost projekta prebivalcem in obiskovalcem MOL (10):   * večjemu številu obiskovalcev (do 5 točk) * cenovna dostopnost projekta (do 5 točk) | do 10 točk |
| 4. Projekt, ki vključuje glasbene ustvarjalce in poustvarjalce z mednarodnim ugledom ter mlade glasbene ustvarjalce | do 8 točk |
| 5. Visok delež slovenske glasbene ustvarjalnosti ali poustvarjalnosti | do 5 točk |
| 6. Organizacijska zahtevnost projekta | do 5 točk |
| 7. Projekt, ki mu ni mogoče pripisati namena ustvarjanja dobička | do 4 točke |
| 8. Realno ovrednotena finančna konstrukcija | do 4 točke |
| 9. Deficitarnost glasbene zvrsti | do 2 točki |
| 10. Izvedba pogovorov, razlag, refleksij ali drugih spremljevalnih vsebin za večanje razumevanja konteksta in vsebin projekta | do 2 točki |
| **SKUPAJ** | **100 točk** |

6.3.1. Razpisni kriteriji na področju C/vizualne umetnosti:

|  |  |
| --- | --- |
| **KRITERIJ**: | **število možnih točk** |
| 1. Zasnova (35) in celovitost (10) | do 45 točk |
| 2. Referenčnost:   * prijavitelja v obdobju od 2015-2017 (15):   a/kakovost in zahtevnost izvedenih projektov na področju vizualnih umetnosti (do 10 točk)  b/promocija doslej izvedenih projektov (do 5 točk)   * avtorjev in izvajalcev, ki so vključeni v izvedbo projekta na področju vizualnih umetnosti (do 20 točk) | do 35 točk |
| 3. Primernost in kakovost prezentacije projekta | do 8 točk |
| 4. Dostopnost projekta prebivalcem in obiskovalcem MOL (7):   * večjemu številu obiskovalcev (do 5 točk) * cenovna dostopnost projekta (do 2 točki) | do 7 točk |
| 5. Uravnotežena finančna konstrukcija | do 5 točk |
| **SKUPAJ** | **100 točk** |

6.4. Razpisni kriteriji na področju D/intermedijske umetnosti:

|  |  |
| --- | --- |
| **KRITERIJ:** | **število možnih točk** |
| 1. Izvirna zasnova in celovitost projekta | do 30 točk |
| 2. Referenčnost:   * prijavitelja v obdobju od 2015-2017 (10):   a/kakovost in zahtevnost izvedenih projektov na področju intermedijskih umetnosti (do 7 točk)  b/promocija doslej izvedenih projektov in odziv pri občinstvu (do 3 točke)   * avtorjev in izvajalcev, ki so vključeni v izvedbo projekta na področju intermedijskih umetnosti (do 15 točk) | do 25 točk |
| 3. Dostopnost projekta prebivalcem in obiskovalcem MOL (15):   * projekt, ki ustrezno komunicira s ciljnimi skupinami in javnostmi (do 5 točk) * dostopnost projekta večjemu številu obiskovalcev (do 5 točk) * cenovna dostopnost projekta (do 5 točk) | do 15 točk |
| 4. Spodbujajo akterje na področju intermedijskih umetnosti k vzajemnem vsebinskem sodelovanju. | do 15 točk |
| 5. Spodbujajo širšo zastopanost manj ali še neuveljavljenih umetnikov ter drugih deležnikov (npr. raziskovalcev ali poklicnih sodelavcev drugih disciplin) v prijavljenih programih | do 15 točk |
| **SKUPAJ** | **100 točk** |

6.5. Razpisni kriteriji na področju E/kulturno-umetnostna vzgoja:

|  |  |
| --- | --- |
| **KRITERIJ**: | **število možnih točk** |
| 1. Izvirna zasnova (10), celovitost (15) in obseg projekta (5) | do 30 točk |
| 2. Referenčnost:   * prijavitelja v obdobju od 2015-2017 (10):   a/kakovost izvedenih projektov na področju kulturno-umetnostne vzgoje (do 7 točk)  b/promocija doslej izvedenih projektov in odziv pri občinstvu (do 3 točke)   * avtorjev in izvajalcev, ki so vključeni v izvedbo projekta, s poudarkom na področju kulturno-umetnostne vzgoje (do 10 točk) | do 20 točk |
| 3. Integralni del projekta je spodbujanje ustvarjalnosti in aktivnosti otrok in mladine (delavnice, refleksija in pedagoško gradivo ipd.) | do 20 točk |
| 4. Primernost in kakovost pedagoško didaktičnega pristopa glede na starostno stopnjo (oblike, metode in tehnike dela,…) | do 15 točk |
| 5. Dostopnost projekta prebivalcem in obiskovalcem MOL (8):   * večjemu številu obiskovalcev (do 5 točk) * cenovna dostopnost projekta (do 3 točke) | do 8 točk |
| 6. Projekt vključuje aktivno sodelovanje z mladimi umetniki ali vzgojno – izobraževalnimi ustanovami ali drugimi kulturnimi organizacijami | do 4 točke |
| 7. Realno ovrednotena finančna konstrukcija | do 3 točke |
| **SKUPAJ** | **100 točk** |

6.6. Razpisni kriteriji na področju F/knjiga in mesto:

|  |  |
| --- | --- |
| **KRITERIJ:** | **število možnih točk** |
| 1. Celovitost programske zasnove projekta ter inovativni pristop pri spodbujanju javnega branja in kupovanja knjig za različne ciljne skupine | do 35 točk |
| 2. Projekt, ki je usmerjen v oživljanje javnih odprtih površin in povezovanje javnega prostora s knjigo, literaturo in branjem | do 33 točk |
| 3. Referenčnost predlagatelja, avtorjev in izvajalcev v obdobju 2015-2017 | do 15 točk |
| 4. Večanje dostopnosti knjige v MOL, glede na število dogodkov in obiskovalcev ter trajanje projekta | do 15 točk |
| 5. Realno ovrednotena finančna konstrukcija | do 2 točki |
| **SKUPAJ** | **100 točk** |

6.7. Razpisni kriteriji za področje G/Ljubljana bere:

|  |  |
| --- | --- |
| **KRITERIJ:** | **število možnih točk** |
| 1. Literarno-recepcijska primernost vsebinske in literarne ter likovne zasnove za ciljno starostno skupino | do 25 točk |
| 2. Izvirnost literarnega besedila – izvirna zasnova zgodbe, dinamičnost naracije | do 17 točk |
| 3. Kakovost in estetskost literarnega in likovnega izraza, slogovna dovršenost ter privlačnost | do 15 točk |
| 4. Jezikovna odličnost, izvirnost in bogastvo jezikovnega izražanja ter lektorska neoporečnost | do 10 točk |
| 5. Reference:  - odmevnost knjige v strokovni in širši javnosti (kritike, nagrade in drugo) (do 10 točk)  - reference in prepoznavnost pisca in ilustratorja na področju otroškega leposlovja (nagrade in odmevi v strokovni javnosti) (do 10 točk) | do 20 točk |
| 6. Kakovost uredniškega dela | do 5 točk |
| 7. Kakovost tehnične izvedbe – oblikovanje, kakovost tiska, papirja in vezave | do 5 točk |
| 8. Dosegljivost knjige na knjižnem trgu (knjigarne, spletne knjigarne, šolske in splošne knjižnice) | do 3 točke |
| **SKUPAJ** | **100 točk** |

6.8. Razpisni kriteriji za področje H/mladike - prvi projekti:

|  |  |
| --- | --- |
| **KRITERIJ:** | **število možnih točk** |
| 1. Jasnost in utemeljenost ideje (ustvarjalni pristop, aktualnost izbrane teme) | do 50 točk |
| 2. Vsebinska zaokroženost in izvedljivost projekta | do 25 točk |
| 3. Produkcijska zahtevnost projekta | do 10 točk |
| 4. Dostopnost projekta prebivalcem in obiskovalcem MOL | do 10 točk |
| 5. Realno ovrednotena finančna konstrukcija | do 5 točk |
| **SKUPAJ** | **100 točk** |

**7. Uporaba kriterijev**

Razpisni kriteriji za posamezna razpisna področja so ovrednoteni s točkami. Najvišje število točk je 100. V sofinanciranje so lahko sprejeti projekti, ki bodo v postopku ocenjevanja na podlagi razpisnih kriterijev prejeli najmanj 81 točk ter bodo glede na razpoložljiva sredstva MOL in kvote, določene po posameznih področjih v razpisu, uvrščeni višje. Za izbor projekta v sofinanciranje morata biti kumulativno izpolnjena dva pogoja, in sicer: projekt mora v postopku ocenjevanja doseči najmanj 81 točk in biti uvrščen v predvideno kvoto najbolje ocenjenih projektov za vsako razpisno področje posebej.

Višina odobrenih sredstev za projekt je odvisna od skupne višine prejetih točk, obsega in zahtevnosti projekta. Med izbranimi projekti prijaviteljev ni primerljivosti glede višine odobrenih sredstev v sorazmerju z višino prejetih točk.

MOL bo v letu 2018 sofinanciral na področju uprizoritvenih umetnosti predvidoma 20 projektov, in sicer na področju produkcije predvidoma 15 projektov in na področju postprodukcije predvidoma 5 projektov, na področju glasbenih umetnosti predvidoma 20 projektov, na področju vizualnih umetnosti predvidoma 15 projektov, na področju intermedijskih umetnosti predvidoma 10 projektov, na področju kulturno-umetnostne vzgoje predvidoma 5 projektov, na področju F/knjiga in mesto predvidoma 6 projektov in na področju H/mladike - prvi projekti predvidoma 6 projektov. Na področju G/Ljubljana bere bo MOL odkupil predvidoma 7.000 izvodov knjige za starostno skupino četrtošolcev.

MOL bo nevladnim kulturnim organizacijam (točka 4 tega javnega razpisa) sofinanciral največ 2 projekta na posameznem razpisnem področju, samozaposlenim v kulturi in posameznikom pa največ 1 projekt na posameznem razpisnem področju, na področju G/Ljubljana bere pa 1 projekt v obliki odkupa izbrane knjige.

MOL bo odločal o sofinanciranju prijavljenega projekta na posameznem področju na podlagi mnenja pristojne strokovne komisije in pristojne strokovne službe, veljavnih kriterijev ter ob upoštevanju razpoložljivih proračunskih sredstev za leto 2018.

**8. Okvirna vrednost sredstev**

Okvirna vrednost vseh razpoložljivih sredstev za javni razpis v letu 2018 znaša 571.000,00 eurov.

MOL si pridržuje pravico do spremembe okvirne višine sredstev v primeru, da se razpoložljiva sredstva spremenijo v postopku sprejemanja rebalansa proračuna MOL za leto 2018.

**9. Obdobje za porabo dodeljenih sredstev**

Dodeljena proračunska sredstva za izbrane projekte morajo biti porabljena v proračunskem letu 2018, skrajni rok za predložitev zadnjega zahtevka za izplačilo je 9. november 2018.

MOL bo z izbranim prijaviteljem projekta sklenil pogodbo o sofinanciranju projekta v letu 2018.

**10. Razpisni rok**

Razpis se prične 27. oktobra 2017 in zaključi 30. novembra 2017.

**11. Razpisna dokumentacija**

Razpisna dokumentacija obsega:

* besedilo razpisa,
* prijavni obrazec za posamezno razpisno področje,
* Izjava prijavitelja (obvezna priloga) na področjih A/uprizoritvene umetnosti, B/glasbene umetnosti, C/vizualne umetnosti, D/ intermedijske umetnosti, E/kulturno-umetnostna vzgoja in F/knjiga in mesto, na področju G/Ljubljana bere Izjava G (obvezna priloga), na področju H/mladike – prvi projekti Izjava H (obvezna priloga),
* vzorec pogodbe o sofinanciranju projekta.

Prijavitelj mora ob prijavi posameznega projekta na javni razpis priložiti naslednjo dokumentacijo:

* v celoti izpolnjen in podpisan prijavni obrazec za posamezni sklop javnega razpisa,
* izpolnjeno in podpisano Izjavo prijavitelja oziroma Izjavo G na področju G/Ljubljana bere oziroma Izjavo H na področju H/mladike – prvi projekti,
* zahtevana obvezna dokazila, navedena pod točko 5.1. za:

A/uprizoritvene umetnosti, B/glasbene umetnosti, C/vizualne umetnosti, D/intermedijske umetnosti, E/kulturno-umetnostna vzgoja, F/knjiga in mesto:

* dokazilo, da so v obdobju 2015-2017 izvedli najmanj en projekt na področju, na katerem kandidirajo (kopija medijskega odziva in/ali vabil, najave ipd.) – največ 5 dokazil,

G/Ljubljana bere:

* fotokopije največ treh referenčnih kritik, recenzij ali odzivov o prijavljeni knjigi,
* dva izvoda knjige.

Prijavitelji naj za dokazovanje referenc in odzivov v strokovni javnosti ne prilagajo natisnjenih spletnih strani, pač pa naj navedejo natančne spletne naslove, ki omogočajo ogled na spletu.

Dokumentacije, ki je priložena vlogi, MOL prijaviteljem ne bo vračal.

**12. Oddaja in dostava vlog**

12.1. Prijavitelj mora vlogo vnesti v spletno aplikacijo, ki je objavljena na e-naslovu: <http://erazpisisubvencije.ljubljana.si>, povezava pa je objavljena tudi na spletni strani MOL ([www.ljubljana.si](http://www.ljubljana.si)).

Po končanem izpolnjevanju elektronske vloge mora prijavitelj prijavni obrazec za vsako vlogo posebej iz navedene spletne aplikacije natisniti in ga lastnoročno podpisati ter žigosati. Natisnjenemu obrazcu mora priložiti vse zahtevane priloge, v kolikor jih ni oddal v elektronski obliki v spletni aplikaciji.

Prijavitelj mora izpolnjen prijavni obrazec, ki ga natisne iz spletne aplikacije, z vsemi zahtevanimi prilogami, poslati s priporočeno pošto na naslov: **Mestna občina Ljubljana, Mestni trg 1, 1000 Ljubljana**, z obvezno navedbo razpisnega področja (npr. A/UPRIZORITVENE UMETNOSTI ipd.) – odvisno od tega, za katero razpisno področje prijavitelj oddaja vlogo. Vsako vlogo je potrebno oddati v ločeni ovojnici. Na ovojnici mora biti naveden naziv in naslov prijavitelja. Prijavitelj mora vlogo oddati najkasneje do vključno **30. novembra 2017** do 24.00 ure. Vloga mora biti poslana kot priporočena pošiljka v zaprti ovojnici z oznako na sprednji strani: »NE ODPIRAJ – VLOGA: KULTURA – PROJEKTI«.

Podrobnejša navodila za uporabo spletne aplikacije in izpolnjevanje vlog so objavljena na spletnem naslovu <http://erazpisisubvencije.ljubljana.si/si/pomoc/>.

V primeru tehničnih težav na spletni strani MOL, ki bi pomenile daljše nedelovanje spletne aplikacije, in prijave ne bi bilo mogoče oddati na predpisan način, lahko prijavitelj svojo vlogo v celoti izpolni v dokumentu, ki bo objavljen na spletnem naslovu, navedenem v prejšnjem odstavku, in jih odpošlje s priporočeno pošiljko, kot je opredeljeno v razpisni dokumentaciji. Samo v tem primeru bodo na tak način oddane vloge pravilne in pravočasne in jih bo MOL upošteval. O morebitnih tehničnih težavah bodo prijavitelji obveščeni na spletni strani MOL.

12.2. Dopolnjevanje vlog:

12.2.1 Prijavitelj lahko vlogo dopolnjuje v razpisnem roku na način kot velja za pošiljanje vlog, in sicer s priporočeno pošiljko v zaprti ovojnici z oznako na prednji strani: »NE ODPIRAJ – DOPOLNILNA VLOGA: KULTURA« - z obvezno navedbo, na katero vlogo se dopolnitev nanaša. Prijavitelj mora vlogo dopolniti v spletni aplikaciji, jo v celoti natisniti in ponovno poslati, kot je določeno v točki 12.1..

12.2.2. Če bo vloga formalno nepopolna, bo prijavitelj pozvan, da jo dopolni. Prijavitelj mora vlogo dopolniti v roku pet (5) dni po prejemu poziva za dopolnitev. Če prijavitelj vloge ne dopolni v zahtevanem roku, bo vloga zavržena s sklepom.

12.3. Vloge, ki ne bodo poslane v roku in na način, ki je določen v 12.1 točki tega besedila razpisa, oziroma ki ne bodo pravilno opremljene, ne bodo elektronsko oddane in hkrati natisnjene in poslane po pošti s priporočeno pošiljko v predpisanem roku in na predpisan način, bodo zavržene. Zavržene bodo tudi vloge, ki ne bodo podane na prijavnem obrazcu, natisnjenem iz spletne aplikacije in ki ne bodo vsebovale obveznih prilog ter ne bodo dopolnjene v roku za dopolnitev vloge (nepopolne vloge).

12.4. Oddaja vloge pomeni, da se prijavitelj strinja z vsemi pogoji in kriteriji tega razpisa.

**13. Obvezne priloge k vlogi**

Obvezne sestavine in priloge vsake vloge na vseh razpisnih področjih so:

* pravilno izpolnjeni prijavni obrazci MOL v elektronski in natisnjeni obliki,
* dokazilo o izvedbi projekta v obdobju 2015-2017 na področju, na katerem kandidirajo (kopija medijskega odziva in/ali vabil, najave ipd.) (največ 5 dokazil), - na področjih A, B, C, D, E, F (razen na področju H), v kolikor niso bile oddane v elektronski obliki v spletni aplikaciji,
* fotokopije največ 3 referenčnih kritik, recenzij ali odzivov o prijavljeni knjigi ter 2 izvoda knjige – na področju G, v kolikor niso bile oddane v elektronski obliki v spletni aplikaciji

(razen knjig).

**14. Odpiranje vlog in obveščanje o izidu**

14.1. Komisija za odpiranje vlog bo vloge odprla predvidoma 7. decembra 2017.

14.2. Za formalno nepopolno se šteje vloga:

* ki ne bo vsebovala dokazila v elektronski ali fizični obliki (5. točka besedila razpisa) o izvedbi najmanj 1 projekta na področju, na katerem prijavitelj kandidira (kopija medijskega odziva in/ali vabil, najave ipd.), na področju G/Ljubljana bere pa kopije kritik, recenzij oz. odzivov o knjigi in dveh izvodov prijavljene knjige in ne bo dopolnjena v roku pet (5) dni po prejetju poziva za dopolnitev,
* ki ne bo vsebovala vseh dokazil in drugih sestavin, ki jih zahteva besedilo razpisa in razpisna dokumentacija in kljub pozivu ne bo dopolnjena v roku za dopolnitev vloge (nepopolne vloge).

Za prepozno se šteje vloga, ki ne bo oddana kot priporočena pošiljka do vključno 30. novembra 2017 do 24.00 ure.

Za neupravičeno osebo se šteje tisti prijavitelj, ki ne sodi v skupino upravičenih oseb (točka 4).

Po odpiranju vlog bodo iz nadaljnjega postopka izločene vse vloge prijaviteljev, ki jih niso vložile upravičene osebe ali niso bile pravočasne.

14.3. Mestna občina Ljubljana bo v roku dveh mesecev od zaključka odpiranja vlog izdala odločbo o odobritvi oziroma zavrnitvi sofinanciranja projekta.

**15. Informacije o razpisu**

Dodatne informacije o razpisu lahko dobite vsak ponedeljek, sredo in petek med 9. in 12. uro, ob sredah tudi med 14. in 16. uro, pri naslednjih uslužbenkah in uslužbencih MOL:

- A/uprizoritvene umetnosti: Nina Kalčič (nina.kalcic@ljubljana.si, t. 306 48 39),

- B/glasbene umetnosti: Vanda Straka Vrhovnik (vanda.straka@ljubljana.si, t. 306 48 42),

- C/vizualne umetnosti Semira Osmanagić (semira.osmanagic@ljubljana.si, t. 306 48 65),

- D/intermedijske umetnosti: Semira Osmanagić (semira.osmanagic@ljubljana.si, t. 306 48 65),

- E/kulturno-umetnostna vzgoja: Saša Ogrizek (sasa.ogrizek@ljubljana.si, t. 306 48 16),

- F/knjiga in mesto: Saša Ogrizek (sasa.ogrizek@ljubljana.si, t. 306 48 16) in Manja Ravbar

(manja.ravbar@ljubljana.si, t. 306 48 38),

- G/Ljubljana bere: Saša Ogrizek (sasa.ogrizek@ljubljana.si, t. 306 48 16) in Manja Ravbar

(manja.ravbar@ljubljana.si, t. 306 48 38),

- H/mladike – prvi projekti: Davor Buinjac (davor.buinjac@ljubljana.si, t. 306 48 40).

Informativni dan bo v sredo, 15. novembra 2017 od 10. do 12. ure na Oddelku za kulturo MU MOL, Ambrožev trg 7, Ljubljana.